# Anthony Minghella

| Anthony Minghella CBE |
| --- |
| Biografske informacije |
| Rođenje | (1954-januara-06)6. januara 1954. Ryde, Isle of Wight, Engleska, UK |
| Smrt | 18. marta 2008. (dob: 54) Hammersmith, London, Engleska, UK |
| Supružnik | Yvonne Miller (razvod, 1 kćer) Carolyn Choa (1985–2008, 1 sin) |
| Roditelji | Edoardo Minghella Gloria Arcari |
| Djeca | Hannah Max |
| Profesionalne informacije |
| Zanimanje | režiser, producent, scenarist |
| Opus |
| Djelatni period | 1981–2008 |

**Anthony Minghella** (Otok Wight, 6. siječnja 1954. - London, 18. ožujka 2008.), britanski filmski redatelj, dramatičar i scenarist.

## Rani život

Minghella je rođen na Otoku Wight u obitelji oca Talijana/ Škota i majke koja je došla iz Leedsa; podrijetlo joj seže iz Valvorija, malog sela u srednjoj Italiji.

Pohađao je St. John College u Portsmouthu, a diplomirao je na Sveučilištu Hull.

## Karijera

Prvi rad mu je bila produkcija *Mobius the Stripper* Gabriela Josipovicija iz 1975., ali mu je karijera stagnirala sve do 1985. kad je postavio svoj komad, *Whale Music*. Redateljski debi ostvario je Beckettovim djelima *Play* i *Happy Days*. Tijekom osamdesetih, radio je na televiziji, kao scenarist dječje dramske serije *Grange Hill* za BBC. Radio je i na epizodama ITV-ove detektivske drame *Inspektor Morse*. Njegov komad iz 1986., *Made in Bankok*, ostvario je veliki uspjeh na londonskom West Endu.

Njegov film iz 1990. *Iskreno, ludo, snažno*, prikazan je na BBC-u, a onda je doživio i svoje kino izdanje. Kako bi napravio film, odbio je ponudu za režiju još jedne epizode *Inspektora Morsea*.

1996. je osvojio Oscara za režiju *Engleskog pacijenta*. 1999. je nominiran za najbolji adaptirani scenarij za film *Talentirani gospodin Ripley*, a 2003. za *Studengoru*.

2005. je režirao prijenos stranačkih izbora Laburističke stranke. Kratki film je prikazao Tonyja Blaira i Gordona Browna kako rade zajedno, a kritiziran je zbog licemjerja: "Prošlogodišnji prijenos stranačkih izbora Anthonyja Minghelle bio je pun izmišljotina", rekao je Peter Collett, psiholog sa Sveučilišta u Oxfordu. "Kad mi se obraćaš, posvetit ću ti punu pozornost samo ako mislim da imaš puno veći status ili ako te volim. Na tom političkom prijenosu, gledaju jedan u drugog kao ljubavnici. To je u potpunosti lažno."

Minghella je ostvario svoj operni debi režijom Puccinijeve *Madame Butterfly*.

## Privatni život

Minghella je bio u braku s honkonškom koreografkinjom Carolyn Choa. Njegov brat, Dominic, je također uspješan scenarist, a njegov sin, Max, je glumac.

### Smrt

Minghella je umro 18. ožujka 2008. u bolnici Charing Cross u Londonu, tjedan nakon operacije raka krajnika i grla. Počast su mu odali nekoliko prijatelja i kolega, glumaca i glumica kao što su Jude Law, Kevin Spacey, Ralph Fiennes i Gwyneth Paltrow. Osim toga, sućut su izrazili i premijer Gordon Brown, John Berry, umjetnički direktor BBC-a Alan Yentob kao i redatelji Sydney Pollack i Lord Puttnam.

## Filmografija

* 1990. *Iskreno, ludo, snažno*
* 1993. *Mr. Wonderful*
* 1996. *Engleski pacijent*
* 1999. *Talentirani gospodin Ripley*
* 2000. *Play*
* 2003. *Studengora*
* 2006. *Provala*

## Vanjske veze

* Anthony Minghella na sajtu IMDb
* Anthony Minghella interview with stv, November 2006